Eskom: Solidariteit versoek adjunkpresident om in te grypAdjunkpresident Cyril Ramaphosa (20 Maart 2015) Foto: Siyabulela Duda, departement van kommunikasie Die vakbond Solidariteit het adjunkpresident Cyril Ramaphosa versoek om in te gryp nadat Eskom sy nuwe regstellendeaksieplan aan vakbonde voorgelê het. Volgens die voorlopige plan moet 3 400 vaardige wit werkers teen 2020 vervang word. Ramaphosa het egter Woensdag aan LP’s in die Nasionale Vergadering gesê Eskom poog om so veel as moontlik vaardige persone, ongeag hul velkleur, aan te stel. Hy het gesê hy is nie bewus van enige rasgebaseerde afdankings wat by Eskom plaasvind nie, alhoewel vrywillige afdankings plaasgevind het. “Daar was ŉ proses waar mense versoek is om vrywillige pakkette te neem, maar dit is stopgesit omdat ons so veel as moontlik vaardige persone wil behou,” het hy gesê. Ramaphosa het gesê Eskom het reeds ŉ hele paar vaardige persone verloor, en daardie persone moet nou weer gelok word om by Eskom te kom werk. “En ja, dit moet op meriete gebaseer wees, nie op velkleur nie,” het hy gesê. Dirk Hermann, bestuurshoof van Solidariteit, het in die brief aan Ramaphosa gesê die vakbond ondersteun sy stelling dat Eskom vaardighede moet behou, ongeag velkleur. “Die realiteit is egter dat Eskom nie u siening deel nie,” het Hermann gesê. Volgens Hermann maak Eskom geen voorsiening in die plan vir meriete, ervaring, kwalifikasie of vaardighede nie. “Eskom steun op die ekonomies aktiewe bevolking as die enigste kriterium wanneer getalledoelwitte en -teikens bepaal word,” het hy gesê. “Daar word glad nie ag geslaan op die poel van behoorlik gekwalifiseerde individue waaruit Eskom aanstellings kan maak of persone kan bevorder nie.” Hermann skryf in die brief Eskom weier volstrek om hierdie kwessie te bespreek en hou vol met sy nastreef van rasseteikens. “Selfs ná u uitlatings in die parlement het Eskom geweier om Solidariteit se besware op die agenda te plaas vir konsultasie.” Hy het gesê Eskom weier ook om met die vakbond se onderhandelingspan te vergader oor die kritieke kwessie van die vaardigheidsaanbod, die behoud van vaardighede en die elektrisiteitskrisis. “Die maatskappy besef nie dat rasseteikens irrasioneel is en dat dit nie rasionele uitkomste tot gevolg sal hê nie. ŉ Direkte gevolg sal wees dat nog vaardige persone sal uittree, en ŉ beperking geplaas word op die aanstelling of bevordering van persone met kritieke vaardighede, ongeag hul ras.” Hermann het gesê in die lig hiervan versoek die vakbond Ramaphosa om die nodige stappe te doen om te verseker dat die sentimente wat hy in die parlement voorgehou het, in Eskom tot uitvoer gebring sal word.